·Sporazum je bio koristan i za EU. Izvoz iz država članica u Ukrajinu povećao se za 38,3 % ako usporedimo razdoblje od travnja do lipnja 2022. prije potpisivanja Sporazuma (4222 milijuna USD) i razdoblje od srpnja do rujna 2022. neposredno nakon potpisivanja Sporazuma (5849 milijuna USD). Izvoz iz EU-a u Ukrajinu cestovnim putem bio je veći od uvoza cestovnim putem iz Ukrajine u EU. Komisija pomno prati učinak uvoza na tržišta EU-a.

·Sporazum je uspješno pridonio omogućavanju izvoza ukrajinskih poljoprivrednih proizvoda koridorima solidarnosti. Do 1. kolovoza 2022. koridori solidarnosti bile su jedini trgovinski koridori dostupni za izvoz ukrajinskih poljoprivrednih proizvoda. U prvom mjesecu primjene (srpanj 2022.) Sporazumom je omogućen izvoz gotovo pola milijuna tona ukrajinskih poljoprivrednih proizvoda, što je znatno povećanje u odnosu na 320 000 tona izvezenih u lipnju 2022.

Zajednički odbor osnovan je radi nadzora i praćenja primjene i provedbe Sporazuma. On konkretno donosi odluke o donošenju poslovnika i produljenju Sporazuma. Kad je riječ o produljenju Sporazuma, Zajednički odbor donosi odluku najkasnije tri mjeseca prije isteka Sporazuma, odnosno najkasnije 31. ožujka 2023. U skladu s člankom 7. stavkom 5. tog Sporazuma Zajednički odbor odluke donosi konsenzusom.

Cilj je Sporazuma privremeno olakšati cestovni prijevoz tereta između i preko Ukrajine i Europske unije dodjelom dodatnih prava tranzita i prijevoza robe između Ukrajine i EU-a nakon nezakonite agresije Rusije na Ukrajinu i znatnih poremećaja koje je to uzrokovalo u svim vrstama prijevoza u Ukrajini. Sporazumom su obuhvaćene i mjere za lakše priznavanje isprava vozača. Trenutačno se primjenjuje do 30. lipnja 2023.

·Prava koja su Sporazumom dodijeljena ukrajinskim prijevoznicima dovela su kod ukrajinskih prijevoznika do povećanja broja cestovnih prijevoza na cestama EU-a za oko 40 %. Točnije, na cestama EU-a u srpnju, kolovozu i rujnu 2021. ukrajinski su prijevoznici obavili 106 641 cestovnih prijevoza u odnosu na 152 534 u srpnju, kolovozu i rujnu 2022., što je povećanje od 43 %.

·Sporazumom je znatno smanjeno i opterećenje za ukrajinsku cestovnu prometnu industriju i državna tijela u pogledu administrativnih formalnosti povezanih s izdavanjem dozvola. Osim toga, industriji je osigurana srednjoročna perspektiva i bolje planiranje njezinih aktivnosti.

·Sporazumom je tijelima država članica omogućen pristup sustavu za provjeru vozačkih dozvola, čime se znatno poboljšala borba protiv prijevara i krivotvorenja. U tijeku su mjere za uvođenje alata za provjeru digitalnih vozačkih dozvola i potvrda o stručnoj osposobljenosti.

2.3.Zajednički odbor

Člankom 7. Sporazuma osnovan je Zajednički odbor za nadzor i praćenje primjene i provedbe Sporazuma te periodično preispitivanje njegova funkcioniranja s obzirom na njegove ciljeve. U skladu s tom odredbom Zajednički odbor čine predstavnici stranaka. Njegove se odluke donose konsenzusom i obvezujuće su za stranke.

U skladu s člankom 7. stavkom 2. Zajednički odbor saziva se najkasnije tri mjeseca prije isteka Sporazuma kako bi procijenio i odlučio o potrebi za produljenjem Sporazuma i njegovu trajanju.

U skladu s člankom 7. stavkom 6. Sporazuma Zajednički odbor donosi svoj poslovnik.

2.4.Predviđeni akt Zajedničkog odbora u pogledu njegova poslovnika

Tijekom prvog sastanka Zajednički odbor donijet će odluku o donošenju poslovnika Zajedničkog odbora u skladu s člankom 7. stavcima 5. i 6. Sporazuma. Njegova je svrha poduprijeti organizaciju i funkcioniranje Zajedničkog odbora kako bi se omogućila pravilna provedba Sporazuma.

2.5.Predviđeni akt Zajedničkog odbora u pogledu produljenja Sporazuma

Tijekom prvog sastanka Zajednički odbor donijet će odluku o produljenju Sporazuma do 31. prosinca 2025., u skladu s člankom 7. stavcima 2. i 5. Sporazuma.

Razlozi za produljenje su mnogobrojni:

–Prvo, praćenje Sporazuma pokazalo je da je Sporazum imao važnu ulogu u kontekstu koridora solidarnosti i pomogao da se održi egzistencija ukrajinskih poljoprivrednika i da se pridonese globalnoj sigurnosti opskrbe hranom. Iako su ukrajinske crnomorske luke ostale nedostupne, Sporazumom je olakšan izvoz ukrajinskih žitarica, uljarica i povezanih proizvoda cestovnim putem. Otkad je uspostavljena crnomorska inicijativa za žitarice, izvoz ukrajinskih žitarica cestovnim putem nastavio se povećavati, čime se dodatno dopunjuje izvoz preko Crnog mora.

–Drugo, Sporazumom je olakšan izvoz drugih ukrajinskih nepoljoprivrednih proizvoda koji nisu obuhvaćeni crnomorskom inicijativom za žitarice. Stoga je pridonio održavanju ukrajinskog gospodarstva na životu.

–Treće, Sporazumom je olakšan izvoz iz EU-a u Ukrajinu i na taj su način ostvarene koristi za EU. Omogućio je Ukrajini da iz EU-a uvozi robu koja joj je potrebna, posebno prijeko potrebnu energiju i humanitarnu pomoć.

–Četvrto, Sporazumom nije došlo do dramatičnog povećanja broja ukrajinskih cestovnih prijevoznika na cestama EU-a. Prijevoznici iz EU-a i dalje nisu voljni otići u Ukrajinu jer osiguravajuća društva iz EU-a najčešće ne pokrivaju prijevoz na ukrajinskom državnom području, a uz to vozači iz EU-a iz očitih razloga ne žele ići u Ukrajinu. Sporazum stoga ne predstavlja konkurentsku prijetnju prijevoznicima iz EU-a i to se vjerojatno neće promijeniti tijekom razdoblja za koje se predlaže produljenje.

–Peto, Sporazum bi trebalo tumačiti i kao olakšavanje obnove Ukrajine u dogledno vrijeme, nakon ruske ratne agresije na tu zemlju.

Produljenje Sporazuma mora se stoga shvatiti kao odgovor na poziv koji je Europsko Vijeće na svojem sastanku od 20. i 21. listopada 2022. uputilo Europskoj uniji da „nastavi poboljšavati učinkovitost svih koridora solidarnosti” zato što su „omogućili izvoz znatnih količina ukrajinskih usjeva, poljoprivrednih proizvoda i gnojiva u zemlje kojima je pomoć najpotrebnija”.